《送医士凌伯川归吴中》
明代·郑真

浮世生涯药笼中，佩声飞渡碧云重。沙河水暖龙遗骨，山苑风晴鹿有茸。

九转尽传丹灶诀，万言宁待皂囊封。吴江归去春如海，满眼莺花锦绣浓。

作者简介：浙江鄞县人，字千之。洪武四年举人。官广信教授。治经学长于《春秋》。与兄郑驹、弟郑凤并以文学擅名。尝取诸家格言，著为集传集说集论。有《荥阳外史集》等。